Đorđe Gagić

Džordžė Gagičius ( = Đorđe Gagić; g. 1990 m. gruodžio 28 d.) – Serbijos krepšininkas, rungtyniaujantis vidurio puolėjo arba sunkiojo krašto puolėjo padėtyse.

Prieš pradėdamas profesionalo karjerą treniravosi „FMP“, „Superfund“, „Vojvodina Srbijagas“ ir „Crvena zvezda“ jaunimo komandose.„Đorđe Gagić za MVP: Grobari su nešto neverovatno“ 2009 m. debiutavo Baro „Mornar“ klube iš Juodkalnijos. 2012–2015 m. rungtyniavo Belgrado „Partizan“, kur netruko tapti pagrindiniu vidurio puolėju. 2012–13 m. sezone „Eurolygoje“ rinko vidutiniškai po 5,4 taško, 2013–14 m. – po 3,6. 2015 m. paliko komandą dėl neišmokamo atlyginimo.„Gagić podneo zahtev za raskid ugovora“ Vėliau dažnai keitė klubus: rungtyniavo Italijoje, Turkijoje, Ispanijoje, Baltarusijoje. 2018–2019 m. sezonui grįžo į „Partizan“. Vėliau karjerą tęsė Graikijoje, Bosnijoje ir Hercegovinoje.

2020 m., jau įsibėgėjus sezonui, prisijungė prie Panevėžio „Lietkabelio“, treniruojamo tautiečio Nenado Čanako, ir netruko tapti vienu svarbiausių komandos žaidėjų. Vėliau rungtyniavo Prancūzijoje, sezono viduryje grįžo į Serbiją.Gagičius grįžta rungtyniauti į Adrijos lygą, basketnews.lt Vėliau vėl grįžo į Lietuvą, trumpai žaidė Vilniaus „Wolves“, tada – vėl „Lietkabelyje“.

Su Serbijos rinktine Džordžė Gagičius rungtyniavo 2013 m. Europos krepšinio čempionate, kur vidutiniškai rinko po 3,5 taško.Djordje GAGIC (SRB), archive.fiba.com

 Laimėjimai 
 Vasaros universiada: bronza – 2013 m.
 Adrijos lyga: 2013 m.
 Serbijos krepšinio lyga: 2013, 2014 m.
 Baltarusijos krepšinio lyga: 2017 m.
 Serbijos krepšinio taurė: 2018, 2019 m.
 LKL vicečempionas: 2022 m.

 Šaltiniai 

Kategorija:Serbijos krepšininkai
Kategorija:Užsienio krepšininkai Lietuvos komandose